b'\n_START_ARTICLE_\nHresta\xc4\x8d (orodje)\n_START_PARAGRAPH_\nHresta\xc4\x8d je terilec le\xc5\xa1nikov in orehov, oblikovan kot lesena izrezljana figura vojaka, kralja, viteza ali kak\xc5\xa1ne druge pomembne oblastne osebnosti. Od svojega nastanka do danes se je deloma izneveril svojemu prvotnemu namenu in postal najprej spominek in zbirateljski predmet, \xc5\xa1ele potem terilec. V germanskih de\xc5\xbeelah so se podobe hresta\xc4\x8dev uveljavile tudi kot tradicionalni bo\xc5\xbei\xc4\x8dni okras. Danes je tradicionalni leseni izdelek in eden redkih komercialnih izdelkov te vrste, ki ima \xc5\xa1irok krog ljubiteljev in zbiralcev.\n_START_SECTION_\nZgodovina\n_START_PARAGRAPH_\nNajstarej\xc5\xa1e terilce, ki so uporabljali v tihomorskih de\xc5\xbeelah (Bali) so verjetno trgovci in mornarji prenesli v Evropo, kjer so se najprej uporabljali kot lesene mehanske naprave "na stisk", \xc5\xa1ele kasneje "na vijak". Hresta\xc4\x8di, kot lesena izrezljana figura so v Evropi prisotne od 15 stoletja dalje. Zanj je zna\xc4\x8dilno, da je oblikovan kot mo\xc5\xbeic z velikimi usti, v katera polo\xc5\xbei\xc5\xa1 oreh in ga stre\xc5\xa1. Kovinski terilci so starej\xc5\xa1ega izvora. V Veliki Britaniji se prvi\xc4\x8d pojavi izraz \xe2\x80\x9enutcracker\xe2\x80\x9c v zapisih iz leta 1481. V Nem\xc4\x8diji, v nem\xc5\xa1ko-\xc4\x8de\xc5\xa1kem rudogorju, se je pojavil okrog leta 1800, ime "nussknacker" pa sta v svojih pravljicah uporabljala znamenita pravlji\xc4\x8darja brata Grimm. Prvi, ki se je leta 1872 lotil mno\xc5\xbei\xc4\x8dne proizvodnje, je bil Wilhelm F\xc3\xbcchtner.\n_START_SECTION_\nSimbolika\n_START_PARAGRAPH_\n19. stoletje velja za zlato dobo umetnosti izdelovanja lesenih hresta\xc4\x8dev. Posebno mesto med hresta\xc4\x8di nem\xc5\xa1ke izdelave imajo podobe vladarjev. To je bilo obdobje, ko je bilo \xc5\xbeivljenje ljudi pod mo\xc4\x8dnim vplivom vladarjev ter njihovih vzvodov oblasti. Tako so leseni mo\xc5\xbeje z zna\xc4\x8dilno mrkim pogledom in energi\xc4\x8dno postavo predstavljali tudi neke vrste upor ali zabavni na\xc4\x8din upiranja oblastem ali vsaj la\xc5\xbejega sobivanja z re\xc5\xbeimom. Tako so padle tri muhe na en mah, ljudje so dobili uporaben predmet, svojo jezo so pretvorili v ustvarjalnost, in imeli so predmet, s katerim so izra\xc5\xbeali svoj tihi odpor do oblasti. Kot tak je postal nekak\xc5\xa1en hi\xc5\xa1ni simbol in amulet, ki je svojega lastnika in njegov dom \xc5\xa1\xc4\x8ditil pred nesre\xc4\x8do in te\xc5\xbeavami. S hresta\xc4\x8dem je vsak dobil svojega kralja ali vojaka in vrhovna oblast je vsaj za trenutek izgubila mo\xc4\x8d. Ljudstvo si je s podobami hresta\xc4\x8dev izbiralo svoje lesene kralje, s katerimi je trlo orehe, tudi simbolne. Simbolika hresta\xc4\x8da je navdihnila E.T.A. Hoffmanna, ki je o njem napisal bo\xc5\xbei\xc4\x8dno zgodbo. Ta je vsebinska podlaga za istoimenski balet Petra Ilji\xc4\x8da \xc4\x8cajkovskega \xe2\x80\x9eHresta\xc4\x8d- bo\xc5\xbei\xc4\x8dna zgodba\xe2\x80\x9c\n_START_SECTION_\nDana\xc5\xa1nji \xc4\x8das\n_START_PARAGRAPH_\nDana\xc5\xa1nji hresta\xc4\x8di predstavljajo podobe vseh vrst \xe2\x80\x93 povezanih s konji\xc4\x8dki, \xc5\xbeivalmi, poklici, zanimivimi osebnostmi in so izziv modernih industrijskih oblikovalcev. Po vsem svetu slovijo hresta\xc4\x8di, ki jih izdelujejo v tovarni Steinbach. Danes predstavljajo hresta\xc4\x8di predvsem cenjen zbirateljski predmet. Eno najve\xc4\x8djih zbirk hresta\xc4\x8dev hrani v zasebni zbirki Adolf Heidenreich iz Bavarske. V zbirki je okrog 1500 kosov teh nenavadnih lesenih skulptur, med njimi so tudi leseni hresta\xc4\x8d s podobo Napoleona in letnico nastanka 1822 ter \xc4\x8detica prav tako francoskih, izjemno redkih terilcev iz 16. stoletja.'